《和邵有初同饮熊氏小园》
元代·刘诜

客佳不必多，地近得频往。极知后花时，聊复纵心赏。

树深路欲尽，林缺天忽敞。坐久飞雨来，黑云涌奇嶂。

清风杂笑语，共作金石响。尚疑有馀韵，隐隐在蓬莽。

豆觞稍狼藉，宾主各酣畅。安知墙外人，千载落埃坱。

生时谅自谋，局促戒游荡。百营有丑妍，一尽无老壮。

何为苦不饮，劳身入羁鞅。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。